മരണത്തിലും നന്മ ദര്ശിച്ച നേവിസിന് കണ്ണീരര്ച്ചന സ്വന്തം ലേഖകന്കോട്ടയം: മഹദ് ദാനത്തിലൂടെ മരണത്തിനു മഹനീയത സമ്മാനിച്ച് സ്വര്ഗം പൂകിയ നേവിസിന് കണ്ണീരര്ച്ചന. ഹൃദയം, കരള്, വൃക്ക, കൈകള്, നേത്രപടലങ്ങള് എന്നിവ ഏഴു പേര്ക്ക് ജീവന്റെയും ജീവിതത്തിന്റെയും തുടിപ്പുകളാക്കി ദാനം ചെയ്തു വിടവാങ്ങിയ നേവിസിന് നാനാതുറയില്പ്പെട്ടവര് അന്തിമോപചാരമര്പ്പിച്ചു. വടവാതൂര് കളത്തില്പടി പീടികയില് സാജന് മാത്യു ഷെറിന് ദന്പതികളുടെ മകന് നേവിസിനു രക്തത്തിലെ പഞ്ചസാരയുടെ അളവ് ക്രമാതീതമായി താഴ്ന്നതിനെത്തുടര്ന്നാണു മസ്തിഷ്ക മരണം സംഭവിച്ചതും അവയവങ്ങള് ദാനം ചെയ്യാന് ബന്ധുക്കള് തീരുമാനിച്ചതും. കഴിഞ്ഞ വെള്ളിയാഴ്ചയാണ് മസ്തിഷ്ക മരണം സംഭവിച്ചത്. അതുല്യമായ ദാനത്തിലൂടെ നിരവധി പേരിലൂടെ നേവീസ് ഇനിയും ജീവിക്കുമെന്ന ആശ്വാസത്തോടെ പ്രിയപ്പെട്ടവനു കുടുംബാംഗങ്ങളും ഉറ്റവരും സുഹൃത്തുക്കളും യാത്രാമൊഴി ചൊല്ലി. 25ാം വയസില് മരണത്തിലേക്ക് മടങ്ങിയപ്പോഴും ഒരു മനുഷ്യായുസില് ചെയ്യാന് പറ്റുന്നതിലേറെ സത്കര്മങ്ങള് ചെയ്താണ് നേവിസ് ഈലോകജീവിതത്തില്നിന്നു മടങ്ങിയത്. ഇന്നലെ രാവിലെ നേവിസിന്റെ ചേതനയറ്റ ശരീരം വീട്ടിലെത്തിച്ചപ്പോള് വിതുന്പിക്കരഞ്ഞ മാതാപിതാക്കളെ ആശ്വസിപ്പിക്കാന് ആര്ക്കും കഴിഞ്ഞില്ല. ബന്ധുക്കളും നാട്ടുകാരുമുള്പ്പെടെ നിരവധി പേരാണ് ആദരാഞ്ജലി അര്പ്പിക്കാന് എത്തിയത്. ചങ്ങനാശേരി അതിരൂപത ആര്ച്ച് ബിഷപ് മാര് ജോസഫ് പെരുന്തോട്ടം, സഹായ മെത്രാന് മാര് തോമസ് തറയില് എന്നിവര് വീട്ടിലെത്തി പ്രാര്ഥനാ ശുശ്രൂഷ നടത്തി. ദീപികയ്ക്കുവേണ്ടി രാഷ്ട്രദീപിക മാനേജിംഗ് ഡയറക്ടര് ഫാ. മാത്യു ചന്ദ്രന്കുന്നേല് റീത്ത് സമര്പ്പിച്ചു. മന്ത്രി റോഷി അഗസ്റ്റിന്, തിരുവഞ്ചൂര് രാധാകൃഷ്ണന് എംഎല്എ, മോന്സ് ജോസഫ് എംഎല്എ, തോമസ് ചാഴികാടന് എംപി, ജോസ് കെ. മാണി, ജോര്ജ് കുര്യന്, പി.സി. തോമസ്, നോബിള് മാത്യു, എ.വി. റസല്, നാട്ടകം സുരേഷ്, രാഷ്ട്രദീപിക എക്സിക്യൂട്ടീവ് ഡയറക്ടര് റവ.ഡോ. സി.സി. ജോണ്, ജനറല് മാനേജര് പ്രൊഡക്ഷന് ഫാ. മാത്യു പടിഞ്ഞാറേക്കുറ്റ് തുടങ്ങി രാഷ്ട്രീയ സാമൂഹ്യ സാംസ്കാരിക രംഗത്തെ നിരവധി പേര് അന്തിമോപചാരം അര്പ്പിച്ചു. വീട്ടിലെ ശുശ്രൂഷകള്ക്കുശേഷം നേവിസിന്റെ മൃതദേഹം കോട്ടയം ശാസ്ത്രി റോഡിലെ സെന്റ് തോമസ് മലങ്കര കാത്തോലിക്ക പള്ളിയില് സംസ്കരിച്ചു. പള്ളിയിലെ തിരുക്കര്മങ്ങള്ക്ക് ആര്ച്ച് ബിഷപ് തോമസ് മാര് കൂറിലോസ് മുഖ്യകാര്മികത്വം വഹിച്ചു.